સૌથી મોટો ઉપકાર (પ્રભુ પ્રાર્થના), માણસને સૌથી મોટું નુકસાન (હત્યા), પારીવારિક સંબંધોને નુકસાન, રોજગાર અને કાયદાને નુકસાન, પેઢીઓ વચ્ચેનો સૌથી મોટો ઉપકાર (માતાપિતાનુઁ સન્માન), સમાજ માટે સૌથી મોટો ઉપકાર (વિશ્વાસપાત્રતા), સંપત્તિને નુકસાન (ચોરી) જેવા સિદ્ધાંતો અહીં વણી લેવાયા છે. જે એક સિદ્ધાંત અહીં ચૂકી જવાયો મનાય છે એ સમાજના નીચલા વર્ગના લોકોની કાળજી અંગેનો છે, પણ ત્યારે સમાજમાં એવા ભેદભાવનું અસ્તિત્વ હશે કે કેમ તે પોતે જ એક સવાલ છે. મૂળભૂત સિદ્ધાંતો હોવાને લીધે તેમના વિવિધ અર્થઘટનને અવકાશ છે. બાઈબલના અન્ય કાયદાઓની જેમ તે વિગતે લખાયેલા કે સમજાવાયેલા નથી. એ ફક્ત મુદ્દાઓ છે જેની વિસ્તૃત છણાવટ પેઢી દર પેઢી સમાજજીવનને આધારે બદલાતી રહી છે. યહુદી ધર્મમાં આ દસ આજ્ઞાઓનું રોજ પઠન થાય છે. પૂર્વીય પારંપરિક ચર્ચમાં પાદરી પાસે ગુનેગાર દ્વારા પાપ અથવા ભૂલનો એકરાર કરતા પહેલા આ દસ આજ્ઞાઓ બોલાય છે અને તેમાંથી કઈ આજ્ઞાનો ભંગ કર્યો છે તે કહેવામાં આવે છે. રોમન કેથોલિક ચર્ચ મુજબ પ્રભુ ઈસુ દ્વારા ખ્રિસ્તીઓને યહુદીઓના અન્ય ૬૧૩ વિધાનોમાંથી મુક્તિ અપાઈ છે, પણ આ દસ વચનોનું પાલન કરવા જણાવાયું છે.